Dikjarazzjoni mill-President Donald Tusk dwar il-linji gwida dwar il-Brexit Insellmilkom. Qed nieħu gost ħafna li erġajt ninsab il-Lussemburgu. Qed nieħu gost ħafna wkoll li qiegħed hawn mal-kollega u ħabib tajjeb tiegħi, il-Prim Ministru Bettel, biex niddiskutu l-aġenda tal-Kunsill Ewropew ta' Marzu. Sagħtejn ilu għaddejt lill-Istati Membru tal-UE27 l-abbozz ta' linji gwida tiegħi għar-relazzjonijiet tagħna mar-Renju Unit wara l-Brexit. Issa ninsab hawn fil-Lussemburgu biex nikkonsulta mal-Prim Ministru dwar dawn il-linji gwida li nittama jiġu adottati fil-Kunsill Ewropew tagħna f'Marzu. Mhux kumbinazzjoni li erġajt qed nibda l-konsultazzjonijiet tiegħi qabel laqgħa tal-Kunsill Ewropew hawn fil-Lussemburgu mal-Prim Ministru Bettel. Napprezza ħafna l-parir tiegħek għax ikun dejjem tassew kostruttiv u responsabbli. Il-proposta tiegħi turi li aħna ma rridux nibnu ħajt bejn l-UE u l-Gran Brittanja. Anzi, ir-Renju Unit ser ikun l-aktar ġar qrib tagħna u rridu nibqgħu ħbieb u sħab anki wara l-Brexit. Sħab li jkunu qrib kemm jista' jkun ta' xulxin, preċiżament kif għidna mill-ewwel jum wara r-referendum. U f'dan l-ispirtu nipproponi kooperazzjoni mill-qrib fl-oqsma li ġejjin. L-ewwel nett, peress li qed niffaċċaw theddid simili għas-sigurtà tagħna, nipproponi li l-UE u r-Renju Unit ikomplu bil-ġlieda komuni tagħna kontra t-terroriżmu u l-kriminalità internazzjonali. L-instabbiltà globali dejjem tiżdied tirrikjedi kooperazzjoni kontinwa min-naħa tagħna fir-rigward tad-difiża u l-affarijiet barranin. Hawn qed nitħaddtu dwar is-sigurtà taċ-ċittadini tagħna, li għandha tiġi mħarsa lil hinn mill-Brexit. It-tieni, nistiednu lir-Renju Unit biex jieħu sehem fi programmi tal-UE fl-oqsma tar-riċerka u l-innovazzjoni, kif ukoll fl-edukazzjoni u l-kultura. Dan huwa importanti ħafna biex f'dawn l-oqsma kruċjali nżommu netwerks personali li jkunu ta' benefiċċju reċiproku u ta' valur għal kulħadd, u biex il-komunità ta' valuri tagħna tikber anki fil-ġejjieni. It-tielet, jien determinat li nevitaw il-konsegwenza partikolarment assurda tal-Brexit li jkun hemm tfixkil fit-titjiriet bejn ir-Renju Unit u l-UE. Biex jiġi evitat dan it-tfixkil, hemm bżonn li nibdew id-diskussjonijiet dwar din il-kwistjoni kemm jista' jkun malajr. Issa nduru għall-qalba tar-relazzjoni ekonomika futura tagħna. Waqt it-taħditiet tiegħi f'Londra nhar il-Ħamis li għadda u fid-diskors tagħha nhar il-Ġimgħa li għaddiet, il-Prim Ministru Theresa May ikkonfermat li r-Renju Unit ser joħroġ mis-Suq Uniku, ser joħroġ mill-unjoni doganali u ser joħroġ mill-ġurisdizzjoni tal-QtĠ-UE (il-Qorti tal-Ġustizzja tal-Unjoni Ewropea). Għaldaqstant ma għandhiex tkun sorpriża li l-uniku mudell possibbli li baqa' huwa ftehim ta' kummerċ ħieles. Jien nittama li dan ikun wieħed ambizzjuż u avvanzat - u ser nagħmlu ħilitna kollha, kif għamilna ma' sħab oħra, bħal pereżempju l-Kanada reċentement - iżda fl-aħħar mill-aħħar dan ser ikun biss ftehim kummerċjali. Nipproponi li nimmiraw għal ftehim kummerċjali li jkopri s-setturi kollha u b'tariffa żero fuq il-merkanzija. Bħal ftehimiet ta' kummerċ ħieles oħra, jenħtieġ li dan ikun jindirizza s-servizzi. Fir-rigward tas-sajd, għandu jinżamm l-aċċess reċiproku għall-ilmijiet u r-riżorsi tas-sajd. Dan l-approċċ pożittiv ma jbiddilx il-fatt sempliċi li minħabba l-Brexit ħa nitbiegħdu minn xulxin. Fil-fatt, dan ser ikun l-ewwel FTA fl-istorja li jħoll l-irbit ekonomiku minflok ma jsaħħu. Bil-ftehim tagħna il-kummerċ bejn ir-Renju Unit u l-UE mhux ser isir mingħajr problemi jew aktar faċli. Minflok, b'dan il-ftehim, il-kummerċ ser isir aktar ikkumplikat u aktar għali. Din hija l-essenza tal-Brexit. Biex nikkonkludi, ser nibdew in-negozjati tar-relazzjonijiet futuri tagħna mar-Renju Unit b'mentalità miftuħa, pożittiva u kostruttiva, iżda anki b'realiżmu. Minn kif naraha jien, l-eżitu tan-negozjati jrid jgħaddi minn żewġ testijiet ewlenin: - it-test tal-bilanċ tad-drittijiet u l-obbligi. Pereżempju, l-UE ma tistax taqbel li tagħti lir-Renju Unit id-drittijiet tan-Norveġja bl-obbligi tal-Kanada; - it-test tal-integrità tas-Suq Uniku. L-ebda Stat Membru ma hu liberu jagħżel biss dawk is-setturi tas-Suq Uniku li jogħġbuh, u lanqas ma jista' jaċċetta r-rwol tal-QtĠ-UE meta dan jissodisfa l-interessi tiegħu biss. Bl-istess mod, approċċ ta' pick-and-mix għal stat mhux membru huwa impossibbli. Mhux ser nissagrifikaw dawn il-prinċipji. Sempliċiment mhux fl-interess tagħna. Fl-aħħar nett, kelmtejn dwar suġġett ieħor tas-summit ta' Marzu. B'segwitu għad-dikjarazzjoni tal-President Trump, jeżisti r-riskju ta' tilwima kummerċjali serja bejn l-Istati Uniti u l-bqija tad-dinja, inkluż l-UE. Reċentement il-President Trump qal, u hawn nikkwota: "trade wars are good, and easy to win". Iżda l-verità hija pjuttost bil-kontra, il-gwerer kummerċjali huma ħżiena, u faċli li titlifhom. Għal din ir-raġuni, jien nemmen b'saħħa li issa huwa ż-żmien għall-politikanti fuq iż-żewġ naħat tal-Atlantiku biex jaġixxu b'mod responsabbli. Billi t-tħabbira tal-President Trump jista' jkollha riperkussjonijiet għaċ-ċittadini tagħna u għan-negozji Ewropej, biex ma nsemmux l-ekonomija globali, ser nipproponi li l-mexxejja tal-UE jkollhom dibattitu kummerċjali straordinarju waqt is-summit li jmiss. Għandu jkollna objettiv ċar f'moħħna: li nżommu ħaj il-kummerċ dinji. U, jekk ikun hemm bżonn, li nipproteġu lill-Ewropej minn turbulenza kummerċjali, inkluż b'reazzjonijiet proporzjonati f'konformità mad-WTO. Grazzi.